text: 16-årig dømt for sex-video fra solcenter
  03 april 2019 kl. 14.22
  Den 16-årige nægter sig skyldig og skal nu overveje, om han vil anke den betingede fængselsdom.
  Onsdag blev en 16-årig dreng dømt til 20 dages betinget fængsel for at dele en video på nettet, hvor han selv havde sex i et solcenter med en 15-årig pige. Det skriver JydskeVestkysten.
  Sex-videoen er blevet delt på sociale medier, hvilket pigen ikke brød sig om. Drengen nægtede sig skyldig i at have optaget og/eller delt videoen, og han kan vælge at anke dommen.
  "Hyggevenner"
  I retten forklarede drengen, at han ikke havde sin telefon på sig og derfor ikke kunne have optaget videoen eller sendt den videre. 
  - Jeg har ikke sendt den til nogen. Første gang, jeg så den, var på politistationen, sagde han ifølge JydskeVestkysten i retten.
  Drengen erkendte dog, at han havde haft sex med den 15-årige pige. Han fortalte, at de to var "hyggevenner", hvilket indebar, at de ifølge ham havde sex flere gange. Også den dag, videoen blev optaget.
  